钦定古今图书集成/明伦汇编/氏族典/第147卷 > 孙晟
## 钦定古今图书集成/明伦汇编/氏族典/第147卷 > 孙晟

按《五代史孙晟传》：“晟初名凤，又名忌，密州人也。好学，
有文辞，尤长于诗。少为道士，居庐山简寂宫，尝画唐
诗人贾岛像，置于屋壁，晨夕事之。简寂宫道士恶晟，
以为妖，以杖驱出之，乃儒服北之赵魏，谒唐庄宗于
镇州，庄宗以晟为著作佐郎。天成中，朱守殷镇汴州，
辟为判官。守殷反，伏诛，晟乃弃其妻子，亡命陈、宋之”
间，安重诲恶晟，画其像，购之不可得，遂族其家，晟奔
于吴。是时，李昇方篡杨氏，多招四方之士，得晟，以为
右仆射。晟事昪父子二十馀年，官至司空。家益富骄，
每食不设几案，使众奴各执一器，环立而侍，号“肉台
盘。”周世宗征淮，李景惧，遣晟奉表言景，愿割寿、濠、泗、
楚、光、海六州地，岁贡百万以佐军。而世宗欲尽取淮
南，因留不遣。世宗以暑雨班师，留李重进、张永德等
分攻庐、寿。周兵所得扬、泰诸州，皆不能守，景兵复振，
重进与永德两军相疑。景乃以蜡丸书遗重进，劝其
反。已而周兵数败，世宗忧之，召晟问江南事，晟不对，
世宗怒未有以发，会重进以景书来上，多斥周过恶
以为言，由是收晟下狱杀之。晟临死神色怡然，正其
衣冠，南望而拜，乃就刑。景闻晟死，赠鲁国公。